**דומינו מוטיבציה ולימודים**

פיתוח ועיבוד: שרון רחמים

**אוכלוסיית יעד:** תלמידי חטיבת ביניים – תיכון

**נושא:** מוטיבציה – מקורותיה ויעדיה

**מתודה:** משחק דומינו

**משך היחידה:** 45 דקות (תלוי במספר התלמידים בכיתה)

**מטרת השיעור:**

מטרת השיעור, באמצעות משחק דומינו משוכלל, לעורר שאלות הקשורות במוטיבציה, על מקורות המוטיבציה ועל ייעודם.

**עזרים:**

* מלבני דומינו (אם אין מלבנים מקוריים, ניתן לייצר באמצעות בריסטולים חתוכים)
* שאלות (מצ"ב דוגמאות בהמשך) כמספר תלמידי הכיתה, הכתובות על דף, גזורות ומקופלות.
* סלסלה לשים בה את השאלות.

**מהלך השיעור:**

התלמידים יושבים במעגל.

במרכז הכיתה מציבים שני שולחנות צמודים זה לזה.

על השולחן מציבים סלסלה ועליה פתקים מקופלים, כאשר על כל פתק שאלה הקשורה במוטיבציה. ניתן לוותר על השולחן ולערוך את הפעילות על הרצפה, כאשר המורה מגישה את סלסלת הפתקים לתלמיד המשתתף לאורך המשחק.

מחלקים לכל תלמיד מלבן דומינו.

מתחיל התלמיד שיש לו 6:6 (חשוב לדאוג מבעוד מועד, בעיקר אם מספר התלמידים בכיתה קטן, שיהא תלמיד שיקבל לבנה זו לצורך התחלה)

התלמיד מניח את מלבן הדומינו על השולחן ושולף שאלה מתוך הסלסלה.

השאלות הן שאלות פוריות ופתוחות המעוררות עניין ומזמנות חשיבה.

רק התלמיד ששולף את השאלה משיב עליה. השאר מוזמנים לחשוב על השאלה ולקיים למידה פעילה פנימית, ללא תגובות וללא היערות.

יש לאפשר לתלמיד להחליף שאלה, אם אינו מתחבר אליה, אך להגביל זאת להחלפה אחת בלבד.

ממשיך אחריו התלמיד שיכול להתחבר ל 6:6, על פי כללי הדומינו.

כאשר יש מעט תלמידים בכיתה ואין אפשרות להתחבר, תיקח המחנכת מלבן דומינו מתוך הקופסא ותשים אותו על מנת שהמשחק יוכל להימשך.

כמו כן, אם נותרו שאלות, ניתן לקיים עליהן שיח או לאפשר השתתפות בסבב נוסף למי שרוצה.

את מהלך השיעור יש לסיים בשיח מסכם תוך התייחסות לשאלות: איך הרגשתם? כיחידים? כקבוצה? מה למדתם על עצמכם? מה למדתם על חבריכם? מהו המכנה המשותף לכל השאלות? מה ניתן ללמוד מהן? איך זה קשור למוטיבציה? מה אתם לוקחים מהמפגש הזה?

**דוגמאות לשאלות:**

1. כשאני חושב על אוניברסיטה אני חושב על...
2. חשוב ללמוד כי...
3. כשאני מקבל ציון טוב אני מרגיש ש...
4. בעוד 20 שנה אני רוצה להיות...
5. טיפ שהייתי נותן לתלמיד שקשה לו...
6. המקצוע שאני הכי אוהב (אהבתי) הוא... מדוע?
7. מורה מצטיין בעיני הוא מורה ש ...
8. בית ספר שתלמידים מאושרים בו, הוא בית ספר שיש בו ...
9. נעים לי כשמשבחים אותי מכיוון ש ...
10. מילת העידוד שאני הכי אוהב היא ...
11. הפרס הגדול ביותר לתלמיד בסוף 12 שנות לימוד הוא ...
12. הצלחה בחיים בעיני היא ...
13. הדמות אותה אני מעריץ והייתי רוצה ללכת בעקבותיה היא ... מכיוון ש ...
14. אני יודע שמורה מאמין בי כאשר הוא ...
15. כשאני מביא ציון טוב הביתה אמא אומרת לי ש ...
16. הרגע הכי מרגש שחוויתי בבית הספר הוא ...
17. אם הייתי יכול להוסיף מקצוע למערכת הלימודים המקצוע היה ... כי ...
18. כשאני רואה אדם בחליפה אני חושב עליו ש ...
19. כשאני מצליח בלימודים, אני בטוח שזה בעיקר בגלל ...
20. אם היית יכול לחזור לכיתה א', מה היית עושה אחרת?
21. איזו המלצה היית נותן לתלמיד המתחיל את התיכון?
22. איזו שאלה לדעתך, כדאי למנהלים לשאול מורה המגיע לראיון עבודה?
23. שתף את הקבוצה בחוויה לימודית חיובית שהייתה לך. מה הפך אותה לכזו?
24. תלמיד מאושר הוא תלמיד ש ...
25. ההורים שלי יהיו גאים בי כאשר ...

**הערה:** ניתן להוסיף שאלות, לגרוע ולשנות בהתאם לפרופיל הכיתה, אך חשוב שהשאלות יעסקו במהות המוטיבציה ולא בקשיים ובאתגרים שעשויים לעכב אותה.